Hena Spahić: Uspješna mlada Zeničanka u Americi

Heni Spahić je po svemu sudeći, košarka pružila toliko toga pa i odlazak u Ameriku sa svega 16 godina.

Hena je stipendistkinja srednje privatne škole CCI Texas Hight School i za pola godine njenog boravka u Americi postigla je veoma zapažene rezultate, kako u obrazovanju, tako i u sportu.

Hena kaže kako škola nije toliko teška budući da ima slobodu birati predmete koji je zanimaju, što sve čini puno lakšim. U Americi je glavni fokus na dva predmeta – engleskom jeziku (čitanje, pisanje i gramatika) i matematici. Ako želite da dobijete stipendiju za Koledž, što i jeste Henin cilj, ocjene trebaju biti na visokoj razini, bez obzira na stalna putovanja i izostanke.

Razlike između naše košarke i ove u Americi, po mom mišljenju, nisu velike. Najveća razlika je ta da je američka košarka puno brža od naše, što meni u potpunosti odgovara. Sve djevojke u ekipi su jako snažne i sve mogu puno trčati neovisno koju poziciju igraju. Trenutni score moje škole je 17:1 uz osvojena tri turnira. Na ljestvici igrača sam prva po poenima 16,8 i asistencijama 5,4 po utakmici.”

Prema riječima ove talentovane djevojčice, treneri su uvijek susretljivi i spremni za dodatni individualni rad. Hena smatra kako se za pola godine boravka u Americi, dosta dobro uklopila, a za ovaj kratak period osvojila je dosta medalja, diploma i nagrada.

“Dobla sam titulu „Homecoming princess“ za junior kategoriju, nagradu „Honor roll student“ – učenik sa najboljim ocjenama i vrlo sam sretna i zadovoljna”, dodala je Hena.

Dolazak u Ameriku, prema njenim riječima, naučio ju je kako smo kao individue toliko maleni, i da ljudi tamo to shvataju. Naučila je da je pomaganje ljudima naša velika misija i da trebamo činiti ispravne stvari u svakom trenutku.

“U Ameriku dolazi dosta talentovane djece iz cijelog svijeta i to s razlogom. Stvara se ambijent gdje vrijedni i pamentni ljudi mogu da prosperiraju, a da im za to ne treba veza, a to mi daje veći izazov i snagu da se borim”, istakla je ova mlada talentovana Zeničanka.

O uspjesima talentovane Hene pisali su i američki mediji koji je vide kao posebnu. Prema njihovim riječima, Hena je jedinstvena košarkašica koja može podići tim i voditi ekipu do pobjede. Oni je vide kao nekog ko, iz dana u dan napreduje i prerasta u igračicu koja će svakako biti primjećena u sljedećem nivou košarke. Hena je dala i intervju za američke medije u tekstu pod nazivom From Bosnia to Texas, with love.

Hena smatra kako je današnji sport prije svega veliki biznis, što za posljedicu ima činjenicu da se djeca, od najranijeg uzrasta susreću sa takmičarski nastrojenim okruženjem i brojnim pritiscima kako roditelja, tako i trenera.

“Na nama je da u svemu tome pronađemo sebe, da se dobro zabavimo a da opet težimo uspjehu. Razlika između mogućeg i nemogućeg leži u našoj odlučnosti i zavisi samo od nas. Ukoliko iz sporta nestane zabave, malo je toga u čemu sportista može da uživa. Za sve one koji žele „više“ moja poruka glasi: “Dream Big or Go Home.”